Je Jehannete, jadis fille mons. Richart, signour d’Abbens, fais savoir à touz... que je, non mie deceue ne baratée, ne contrainte ne à ce menée par force ne par barat, mais de ma bone volunté, regardanz les grant biens que li nobles bers mes amez sires messires Jehan de Chalon, sires d’Arlay, m’a fait, et especialment regardant à ce que il m’a doné cenz livres d’estevenens, desquies je me tien pour bien paié, willanz recompenser à luy en ce que je puis les bienfait et les cenz livres dessusdites, ay doné, done et outroie, baille et delivre adit mons Jehan, pour luy et pour ses hoirs, en nom de donacion pure et parfaite faite entre les viz, senz rapeler, à touzjoursmais, toutes les choses, quereles, reclains et actions que j’ay, puis et doy avoir, ou porroy ou devroy avoir en l’en avant, en quelque maniere et pour quelque raison que ce soit, ou pour raison d’eritaige ou de nostre partaige ou de mariaige ou d’eschoite et en autre meniere, ou chestel et ou bourc d’Abbens, en tout le terretoire ne es apartenances et es appendises, et en toute la chestelenie doudit leu, et generament et especialment tout quanque je ay, puis et doy avoir entre la reviere dou Dou et la reviere de Loue, et esdites rivieres, en quelque maniere que ce soit ne quelque choses que ce soient, en prey, en bois, en champs, en chesaux, en meix, en homes, en tailles, en prises, en corvées, en justices, en signories, en costumes, en fey, en rierefié, pasquiers, aigues, cours d’aigues, pescheries et autres choses, quel que eles soient, ne coment qu’elles soient appelées, outroiant à luy toutes actions, reaux ou personex, directes et profitables, que j’ay, puis et doy avoir, porroy ou devroy avoir esdites choses... En tesmoignaige de laquel chose, j’ai requis et fait metre en ces presentes lettres les seaux des honerables chapitres de Saint-Anathoile et de Saint-Michiel de Salins... Faites et donées ou mois de decembre, l’an de l’incarnacion Nostre Signour corrant par mil CC et nonante.